จับตา “แบงก์ชาติออสซี่” ขึ้นดอกเบี้ยอีก 0.25% หลังเงินเฟ้อนิวไฮรอบ 32 ปี
“เงินเฟ้อออสซี่” พุ่ง 7.3% ในช่วงไตรมาส 3 สูงสุดในรอบ 32 ปี ซึ่งสูงกว่าตัวเลขคาดการณ์ และส่งผลให้อัตราผลตอบแทนพันธบัตรรัฐบาลปรับตัวสูงขึ้น คาดธนาคารกลางจะขึ้นดอกเบี้ย 0.25% อีก 2 ครั้งในปีนี้ สู่ระดับ 3.1%
“เงินเฟ้อออสซี่” พุ่ง 7.3% ในช่วงไตรมาส 3 สูงสุดในรอบ 32 ปี ซึ่งสูงกว่าตัวเลขคาดการณ์ และส่งผลให้อัตราผลตอบแทนพันธบัตรรัฐบาลปรับตัวสูงขึ้น คาดธนาคารกลางจะขึ้นดอกเบี้ย 0.25% อีก 2 ครั้งในปีนี้ สู่ระดับ 3.1%
26 ต.ค. 2565

สำนักงานสถิติแห่งชาติออสเตรเลีย (ABS) เปิดเผยว่า อัตราเงินเฟ้อเมื่อเทียบเป็นรายปีในไตรมาส 3/2565 พุ่งขึ้นแตะระดับสูงสุดในรอบ 32 ปี ซึ่งสูงกว่าตัวเลขคาดการณ์ และส่งผลให้อัตราผลตอบแทนพันธบัตรรัฐบาลปรับตัวสูงขึ้น
โดย ABS ระบุว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อที่สำคัญ เพิ่มขึ้น 7.3% ในช่วงไตรมาส 3/2565 เมื่อเทียบกับตัวเลขคาดการณ์เฉลี่ยที่ 7% และเป็นระดับสูงสุดนับตั้งแต่ไตรมาส 3 ของปี 2533 ซึ่งธนาคารกลางออสเตรเลียได้ปรับขึ้นอัตราดอกเบี้ยอย่างรุนแรงจนทำให้เศรษฐกิจถดถอยอย่างหนัก
ส่วนอัตราเงินเฟ้อพื้นฐานพุ่งแตะ 6.1% ในไตรมาสที่ 3/2565 ซึ่งสูงกว่าระดับคาดการณ์ของนักเศรษฐศาสตร์ที่ 5.5% และเป็นระดับสูงสุดนับตั้งแต่ปี 2546
ด้านสำนักข่าวบลูมเบิร์กรายงานว่า พันธบัตรรัฐบาลประเภทอายุ 3 ปีได้ถูกเทขายออกมาจำนวนมาก จนส่งผลให้อัตราผลตอบแทนปรับตัวขึ้นราว 0.1% แตะ 3.579% และอัตราผลตอบแทนพันธบัตรอายุยาวกว่านั้นปรับตัวขึ้นเช่นเดียวกัน โดยพุ่งขึ้นเหนือระดับ 4% ก่อนลดช่วงบวกลง
ทั้งนี้ RBA คาดว่า อัตราเงินเฟ้อจะแตะระดับสูงสุดใกล้ 8% ในไตรมาสปัจจุบัน และได้ส่งสัญญาณว่าจะปรับขึ้นอัตราดอกเบี้ยอีก ขณะที่ตลาดการเงินและบรรดานักเศรษฐศาสตร์คาดการณ์ว่า RBA จะปรับขึ้นอัตราดอกเบี้ย 0.25% อีก 2 ครั้งในปีนี้ สู่ระดับ 3.1%